ลุยจ่ายเงินชาวนาไร่ละพัน
ธ.ก.ส. ควัก 3.7 หมื่นล้าน จ่ายชาวนา 3.7 ล้านราย ครบสิ้นปีนี้
18 ก.ย. 2559

ธ.ก.ส. ควัก 3.7 หมื่นล้าน จ่ายชาวนา 3.7 ล้านราย ครบสิ้นปีนี้  
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.เริ่มจ่ายเงินให้เกษตรกรที่ปลูกข้าวปีการผลิต 2559/2560 ไร่ละ 1,000 บาท รายละไม่เกิน 10 ไร่ เริ่มตั้งแต่วันที่ 1 ก.ค.-31 ต.ค. 2559 และภาคใต้ไม่เกินวันที่ 31 ธ.ค. 2559 กลุ่มเป้าหมายคือเกษตรกรที่ขึ้นทะเบียนปลูกข้าว และเป็นผู้ปลูกข้าวตามทะเบียนของกระทรวงเกษตรและสหกรณ์ คาดว่าจะมีเกษตรกรได้ประโยชน์ 3.7 ล้านราย คิดเป็นเงินงบประมาณที่จ่ายผ่าน ธ.ก.ส. 3.7 หมื่นล้านบาท
สำหรับขั้นตอนการจ่ายเงินในโครงการนี้ ธนาคารได้ประชุมทางไกลเพื่อชี้แจงแนวทางการดำเนินโครงการแก่คณะกรรมการระดับจังหวัด กรุงเทพมหานคร นายอำเภอ และพนักงาน ธ.ก.ส. รวมทั้งมีการประชุมชี้แจงการดำเนินโครงการให้แก่คณะกรรมการระดับหมู่บ้าน/แขวง/เทศบาล และประกาศรายชื่อผู้มีสิทธิเข้าร่วมโครงการ
ทั้งนี้ เกษตรกรต้องลงทะเบียนแสดงความประสงค์เข้าร่วมโครงการ ซึ่งจะปิดประกาศข้อมูลผู้ประสงค์เข้าร่วมโครงการ เพื่อให้มีการประชุมประชาคมเพื่อยืนยันและรับรองสิทธิ โดยคณะกรรมการระดับอำเภอ/เขต ตรวจสอบข้อมูล และให้ ธ.ก.ส. สาขา บันทึกข้อมูลและส่งให้ ธ.ก.ส. สำนักงานใหญ่ประมวลผล ก่อนโอนเงินเข้าบัญชีเงินฝากของเกษตรกรและรายงานผล โดยกระบวนการทั้งหมดจะใช้เวลาในการดำเนินการประมาณ 15-20 วัน
นายลักษณ์ กล่าวว่า ปัจจุบัน ธ.ก.ส.ได้จ่ายเงินให้กับเกษตรกรไปแล้ว คือ สำนักงาน ธ.ก.ส. จังหวัดพิจิตร จ่ายเงินให้กับชาวนาไปแล้ว 343 ราย เป็นเงินทั้งสิ้น 3.2 ล้านบาท เมื่อวันที่ 15 ก.ย. 2559 และสำนักงาน ธ.ก.ส. จังหวัดขอนแก่น เริ่มจ่ายในวันที่ 19 ก.ย. 2559 อีก 1,530 ราย เป็นเงิน 11.7 ล้านบาท
สำหรับจังหวัดอื่นๆ จะทยอยจ่ายเงินตั้งแต่วันที่ 20 ก.ย. 2559 คาดว่าจะจ่ายเงินให้ชาวนาได้ครบถ้วนปลายเดือน ต.ค. 2559 ยกเว้นภาคใต้ที่เริ่มฤดูการทำนาช้ากว่าภาคอื่นๆ